THCOMสัญญาทั้งปีนี้เห็นกำไรชัวร์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — “ไทยคม” ยังขาดทุนสุทธิ 309 ล้านบาท ครึ่งปีหลังเห็นตัวแดง 151 ล้านบาท ในไตรมาสแรก หากไม่รวมอัตราแลกเปลี่ยน ผลงานปกติดีขึ้น คาดทั้งปีมีกำไรแน่นอน
นายอารักษ์ ชลธาร์นนท์ ประธานคณะเจ้าหน้าที่ผู้บริหาร นายธนฑิต เจริญจันทร์ หัวหน้าเจ้าหน้าที่บริหารด้านการเงิน และนายธนพงษ์ ณ ระนอง ผู้อำนวยการสำนักการตลาด บริษัท ไทยคม (THCOM) ได้แถลงผลประกอบการไตรมาส 2 ปี 2553 ว่า ขาดทุนสุทธิ 151 ล้านบาท คิดเป็นขาดทุนหุ้นละ 0.14 บาท ทำให้ครึ่งแรกปีนี้มีผลขาดทุนสุทธิ 309 ล้านบาท หรือ 0.28 บาทต่อหุ้น
ทั้งนี้ หากคิดเฉพาะผลการดำเนินงานปกติ ไม่รวมอัตราแลกเปลี่ยน พบว่าผลงานของบริษัทฟื้นตัว โดยไตรมาส 2 ปีนี้มีผลขาดทุน 129 ล้านบาท เทียบช่วงเดียวกันของปีก่อนที่ขาดทุนจากการดำเนินงาน 165 ล้านบาท และครึ่งปีแรกขาดทุนจากการดำเนินงาน 257 ล้านบาท น้อยกว่าช่วงเดียวกันของปีก่อนที่ขาดทุนจากการดำเนินงาน 276 ล้านบาท
ขณะที่ไตรมาส 2 ปีนี้บริษัทมีรายได้ 1,646 ล้านบาท ลดลง 6% จากช่วงเดียวกันของปีก่อน ส่งผลให้ครึ่งแรกปีนี้มีรายได้ 3,430 ล้านบาท ลดลง 2% จากช่วงเดียวกันของปีก่อน เนื่องมาจากการลดลงของรายได้จากธุรกิจบริการโทรศัพท์ในกัมพูชาและลาว
นายธนฑิต ยังคงเป้ารายได้ปีนี้ว่า จะเติบโต 30% จากปีก่อน นอกจากนั้นยังยืนยันว่าผลประกอบการทั้งปีนี้จะพลิกมีกำไรเทียบปีก่อนที่ขาดทุนสุทธิ 471 ล้านบาท เนื่องมาจากผลการดำเนินงานจะฟื้นตัวในครึ่งปีหลัง จากการบันทึกรายได้ในการให้บริการดาวเทียมไทยคม 4 หรือไอพีสตาร์ ต่อเนื่องจากครึ่งปีแรก
นอกจากนี้ คาดว่าจะมีการเซ็นสัญญาให้บริการดาวเทียมไอพีสตาร์ในอินเดียไตรมาส 3 ปีนี้ แม้ว่าจะเลื่อนมาจากเดือน ก.ค. โดย ISRO ลูกค้าที่อินเดียได้ย้ายสัญญาณมายังไอพีสตาร์แล้ว 6,000 ยูนิต แต่การเลื่อนเซ็นสัญญาไม่กระทบต่อการรับรู้รายได้ เพราะมีการบันทึกรายได้ย้อนหลัง และจะรับรู้รายได้จากจีนเพิ่ม โดยจะนำแบนด์วิดท์ขนาดใหญ่ไปขายในจีน อินโดนีเซีย และมาเลเซีย
ด้านลูกค้าไอพีสตาร์ในออสเตรเลียนั้นมีจำนวนเพิ่มขึ้นใกล้แสนรายแล้ว และในญี่ปุ่นประสบความสำเร็จอย่างสูง โดยปีนี้สั่งซื้อ 2,000 ตัวแล้ว
ปัจจุบัน THCOM มีงานในมือจากดาวเทียมทั่วไปรอรับรู้รายได้ 120.6 ล้านเหรียญสหรัฐ โดยจะรับรู้ในปีนี้ 100 ล้านเหรียญสหรัฐ
สำหรับสถานการณ์การตัดราคาในธุรกิจโทรศัพท์ในกัมพูชาและลาวนั้น รัฐบาลกัมพูชาได้กำหนดราคาขั้นต่ำของผู้ประกอบการเพื่อควบคุมราคาการใช้โทรศัพท์เคลื่อนที่ นอกจากนั้น MFONE ได้เน้นกลยุทธ์การให้บริการซิมเป็นแพ็กเกจที่สอดคล้องกับลูกค้าแต่ละกลุ่ม เพื่อส่งเสริมจำนวนผู้ใช้บริการให้เพิ่มขึ้น
ล่าสุดราคาหุ้น THCOM ปิดที่ 6.30 บาท ลดลง 0.25 บาท หรือ 3.82%